പോർച്ചുഗീസ് സൂപ്പർ സ്ട്രൈക്കർ ക്രിസ്റ്റ്യാനോ റൊണാൾഡോ ഇറ്റാലിയൻ ക്ലബ് യുവൻറസിലെത്തിയതോടെ ഒരു കാര്യത്തിൽ ആശയക്കുഴപ്പമുണ്ടായി . മുന്നേറ്റനിരയിൽ റോണോയ്ക്കൊപ്പം ആരെ പരീക്ഷിക്കണം എന്ന ആശയക്കുഴപ്പത്തിലാണ് സീരിസ് എ ക്ലബ് . റയൽ മാഡ്രിഡിലെ സുരക്ഷിതമായ ഫോർമേഷനിൽനിന്ന് പുതിയ ക്ലബിലെത്തുമ്പോൾ ആശയക്കുഴപ്പങ്ങൾ സ്വാഭാവികം . റയലിൽ റോണോയ്ക്ക് കരുത്തുപകരാൻ മികവുറ്റ മുന്നേറ്റ - മധ്യനിരകളുണ്ടായിരുന്നു . അർജൻറീനൻ താരം പൌലോ ഡിബാലയും ക്രൊയേഷ്യൻ എഞ്ചിൻ മാരിയോ മാൻസുക്കിച്ചുമാണ് യുവൻറസിൽ റോണോയ്ക്ക് സഹായികളാവാൻ സാധ്യതയുള്ളവർ . എന്നാൽ ചിവോയ്ക്കെതിരെ കഴിഞ്ഞ ആഴ്ച്ച നടന്ന മത്സരത്തിൽ ഡിബാലയ്ക്ക് പ്രതീക്ഷയ്ക്കൊത്ത് ഉയരാനായില്ല . ആരാധകർ ' ഡിബാൽഡോ ' എന്ന് ഈ സഖ്യത്തെ വിശേഷിപ്പിക്കുമ്പോഴും അഞ്ച് തവണ ബാലൻ ഡി ഓർ ജേതാവായ റോണോയുടെ വേഗത്തിനൊപ്പമെത്താൻ ഡിബാലയ്ക്ക് ആയില്ല . എന്നാൽ ലോകകപ്പിൽ തിളങ്ങിയ മാൻസുക്കിച്ചിനെ നിയോഗിച്ചാൽ ഈ പ്രശ്നം പരിഹരിക്കാമെന്ന് വിലയിരുത്തുന്നവരുണ്ട് . ചീവോയ്ക്കെതിരായ മത്സരത്തിൽ മാൻസുക്കിച്ചിൻറെ വരവോടെ റോണോ കൂടുതൽ താളം കണ്ടെത്തി . മത്സരത്തിൽ സൂപ്പർ താരത്തെ കൂടുതൽ അപകടകാരിയാക്കാൻ മാൻസുക്കിച്ചിനായി . യുവൻറസിൽ റോണോയുടെ ' കരിം ബെൻസേമ ' ആകാൻ താരത്തിന് കഴിയുമെന്നാണ് ആരാധകരുടെ വിശ്വാസം . ലോകത്തെ ഏറ്റവും അപകടകാരിയായ ഫിനിഷർക്ക് കൂടുതൽ ഗോളവസരങ്ങളൊരുക്കാൻ മാൻസുക്കിച്ചിന് ആവുമെന്നും ആരാധകർ കണക്കുകൂട്ടുന്നു . എന്നാൽ റോണോയുടെ വരവോടെ മറ്റ് താരങ്ങൾ നിഴലിൽ മറയും എന്ന ഭയവും ആരാധകർക്കുണ്ട് .